એણે ત્રાડ પાડીને કહ્યું, ‘હું છું યમરાજ, સૌના પ્રાણ હરી લેનારો યમરાજ.’ અને પછી મોટેથી, ‘હા હા હા હા’ કરી હસ્યો. એનું આવું બિહામણું સ્વરૂપ જોઈ પોલીસો પણ ભયભીત થઈ ગયા અને ત્યાં પાર્ક કરેલી એમની બાઇક લઈ નાસી છૂટ્યા. ડાઘિયો આડશને લાત મારી, ફંગોળી આગળ ધસી ગયો. થોડે દૂર ગયો હશે ત્યાં તો લાલ-પીળી લાઇટો ઝબકાવતી સાયરન વગાડતી પોલીસની જીપ સણસણતી આવી. એમાંથી ‘ખુદ’ પોલીસ કમિશનર ઊતર્યા. સાથે ચાર સશસ્ત્ર પોલીસ પણ કૂદી પડ્યા અને ડાઘિયા સામે બંદૂક તાકી, પોઝિશન લઈ ઊભા રહી ગયા. ડાઘિયો પણ સ્તબ્ધ થઈ ત્યાં જ ચોંટી ગયો.